ET Euroopa Liidu Teataja C 353/6

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2015/C 353/05)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KAITSTUD PÄRITOLUNIMETUSE/KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„KARLOVARSKÝ SUCHAR”

ELI nr: CZ-PGI-0105-01344 – 15.6.2015

KPN ( ) KGT ( X )

1. Taotlejate rühm ja õigustatud huvi

Karlovarská pekárna Trend s.r.o. Slepá 517/1 360 05 Karlovy Vary TŠEHHI VABARIIK Tel +420 774455807 E-post: jaros@karlovarskapekarna.cz

Õigustatud huvi on tingitud asjaolust, et taotleja on piirkonna ainuke tootja; täiendavad üksikasjad on esitatud tekstis.

2. Liikmesriik või kolmas riik

Tšehhi Vabariik

3. Tootespetsifikaadi osa, mida muutmine hõlmab

— ☐ Toote nimetus — ☒ Toote kirjeldus — ☐ Geograafiline piirkond — ☒ Päritolutõend — ☒ Tootmismeetod — ☒ Seos piirkonnaga — ☐ Märgistus — ☐ Muu [täpsustada]

4. Muudatus(t)e liik

— ☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline — ☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena

5. Muudatus(ed)

I. Toote kirjeldus

Spetsifikaadi punkti 4.2 seitsmenda lõigu rubriigis „Füüsikalis-keemilised omadused” on lause „Keskmised väärtused toote „Karlovarský suchar”special 100 g kohta” asendatud lausega „Koostisainete miinimumkogused toote „Karlovarský suchar”special 100 g kohta”. Eri koostisainetega seotud andmeid on muudetud järgmiselt:

Kuivaine: minimaalselt 90 g

Valk: minimaalselt 10 g

Rasv: minimaalselt 1,7 g

Süsivesikud: minimaalselt 64,1 g

Energiasisaldus: 1 400–1 570 kJ

Koonddokumendi punkti 3.2. sõnastust muudetakse vastavalt.

II. Spetsifikaadi punkti 4.2 kaheksanda lõigu rubriigis „Füüsikalis-keemilised omadused” on lause „Keskmised väärtused toote „Karlovarský suchar”dietní 100 g kohta” asendatud lausega „Koostisainete miinimumkogused „Karlovarský suchar”dietní 100 g kohta”. Eri koostisainetega seotud andmeid muudetakse järgmiselt.

Kuivaine: minimaalselt 90 g

Valk: minimaalselt 10 g

Rasv: minimaalselt 1,5 g

Süsivesikud: minimaalselt 63,9 g

Energiasisaldus: 1 370–1 550 kJ

Punkti 4.2 kümnenda lõigu rubriigi „Mikrobioloogilised omadused” kolmandas lauses „Kõikide näitajate puhul on tulemused negatiivsed või oluliselt alla normi” on jäetud välja sõna „oluliselt”. Viies lause „Toote mikrobioloogilised omadused peavad vastama järgmisele õigusaktile: dekreet nr 132/2004 Coll., mikrobioloogilised nõuded toiduainete suhtes, nende nõuete täitmise kontrolli- ja hindamismeetod” on asendatud lausega „Toote mikrobioloogilised omadused peavad vastama kehtivatele õigusaktidele”.

Punkti 4.2 üheteistkümnendas lõigus „Karlovarský suchar”special: jäetakse välja sõnad „joogivesi” ja „Karlovy Vary soojaveeallika sool”.

Punkti 4.2 kolmeteistkümnendas lõigus on lause „Neid turustatakse 200 g pappkarpides” asendatud lausega „Neid turustatakse eri kaaluga pappkarpides”.

Koonddokumendi punktide 3.2 ja 3.3 sõnastust muudetakse vastavalt.

Punktides I ja II tehtud muudatuste põhjendused

Toodete „Karlovarský suchar”special ja „Karlovarský suchar”dietní eri koostisainete koguste muudetud andmetes on kuivaine miinimumsisaldus suurem ning rasva ja suhkru miinimumsisaldus väiksem.

Kuivaine suurem miinimumsisaldus on tingitud täiustatud ladustamis- ja transporditehnoloogiast, mistõttu tootesse lisaniiskust ei imendu. Kuivikuid peetakse dieettoiduaineks ja sellena neid ka kasutatakse ning nende rasva ja suhkru miinimumsisaldust on vähendatud kaasaegsete toitumisalaste nõudmiste tõttu. Kuna tootes on vähem rasva ja suhkrut, on energiasisaldus väiksem eelkõige toote „Karlovarský suchar”dietní puhul. Algselt esitatud eri koostisainete kogusevahemikud on kontrollimenetluse hõlbustamiseks asendatud ettenähtud miinimumkogustega, mis on tingitud sellest, et tavaliselt kõnealuseid koguseid oluliselt ei suurendata, sest eespool nimetatud energiasisaldus peab säilima.

III. Päritolutõend

Spetsifikaadi punktis 4.4 oli vaja teha mitmeid väikesi muudatusi.

Esimese lõigu teises lauses on jäetud välja sõnad „Karlovy Vary soojaveeallika sool”.

Teise lõigu esimest lauset on muudetud järgmiselt: lause „Spetsifikaatide järgimise sisekontrolli teeb äriühingu tehnoloog kord kuue kuu jooksul” on asendatud lausega „Spetsifikaatide järgimise sisekontrolli teeb äriühingu tehnoloog vastavalt ohuanalüüsi ja kriitiliste kontrollipunktide süsteemile HACCP”.

Kolmanda lõigu teises lauses on jäetud välja sõnad „kriitilised punktid”.

Viiendas lõigus „Üksikud kontrollpunktid” on jäetud „jahu sõelumise” puhul välja sõnad „füüsilised kontrollid”. Kõnealuses lõigus on jäetud välja taane „– rasva sulatamine (lisandite visuaalkontrollid)”.

Kuuendas lõigus „Põhisätted” on sõnad „vastavalt rakendusdekreetidele nr 852/2004 ja nr 178/2002” asendatud sõnadega „vastavalt kehtivatele õigusaktidele”.

Seitsmendas lõigus „Mikrobioloogiline kontroll” on esimene lause „Vähemalt korra aastas saadetakse proovid mikrobioloogilise analüüsi tegemiseks” asendatud lausega „Kooskõlas HACCP süsteemiga saadetakse proovid mikrobioloogilise analüüsi tegemiseks”. Neljandas lauses on jäetud välja sõna „oluliselt”. Viies lause „Toote mikrobioloogilised omadused peavad vastama järgmisele õigusaktile: dekreet nr 132/2004 Coll., mikrobioloogilised nõuded toiduainete suhtes, nende nõuete täitmise kontrolli- ja hindamismeetod” on asendatud lausega „Toote mikrobioloogilisi omadusi hinnatakse kehtivate õigusaktide alusel”.

Punktis III tehtud muudatuste põhjendused

Spetsifikaadi järgimise ja tehnoloogilise protsessi sisekontroll on asendatud pideva HACCP järelevalvega.

Rasva sulatamist enam ei kontrollita, sest toorainete tootmist on kaasajastatud ning tootjad ja tarnijad tagavad toote kvaliteedi vastavate sertifikaatidega.

IV. Tootmismeetod

Spetsifikaadi punktis 4.5 oli vaja teha mitmeid väiksemaid muudatusi.

Teises lõigus sulgudes esitatud sõnad „Karlovy Vary soojaveeallika sool” on jäetud välja.

Lause „Karlovy Vary soojaveeallika sool on naatrium- ja kaaliumsulfaadi ning naatriumvesinikkarbonaadi segu” on jäetud välja.

Viiendas lõigus „Segamine” on teine ja kolmas lause „Pärast toorainete lisamist sõtkutakse üksikud algtoormaterjalid sooja veega läbi; fermentatsioon algab ligikaudu 27 °C juures. Seejärel segatakse keskmiselt kõva tainast tööstusliku seguriga ligikaudu seitsme minuti jooksul ning 27–30 °C temperatuuriga tainas jäetakse umbes 60–80 minutiks seisma” asendatud lausega „Pärast toorainete lisamist sõtkutakse üksikud algtoormaterjalid veega läbi. Seejärel segatakse keskmiselt kõva tainast tööstusliku seguriga ning 20–30 °C temperatuuriga tainas jäetakse umbes 20–40 minutiks seisma”.

Kuuendas lõigus on lause „Kerkinud tainas jagatakse separaatori abil 1,10–1,15 kg tükkideks, mis vormitakse pätsikujuliseks ja pannakse õlitatud küpsetusvormidesse (vormitakse küpsetusvormidesse)” asendatud lausega „Pärast kerkimist vormitakse tainas pätsideks, mis seejärel lõigatakse ja pannakse õlitatud küpsetusvormidesse (vormitakse küpsetusvormidesse)”.

Seitsmendas lõigus „Kerkimine” on lause „Pätsid jäetakse umbes 60 minutiks kerkima kontrollitud temperatuuri 35–40 °C ja 70–75 % niiskuse juures” lausega „Pätsid jäetakse umbes 60 minutiks kerkima kontrollitud ahjutemperatuuri 35–40 °C ja 70–80 % niiskuse juures”.

Kaheksandas lõigus „Küpsetamine” on lause „Pärast kerkimist pannakse pätsid katmata küpsetusvormides auruküpsetusahju, mille temperatuur on 220–230 °C ja küpsetatakse 35–45 minutit 280–300 °C juures” asendatud lausega „Pärast kerkimist pannakse pätsid kaetud küpsetusvormides auruküpsetusahju või rootorahju, mille temperatuur on 220–240 °C ja küpsetatakse 35–45 minutit 200–230 °C juures”.

Kümnendas lõigus „Viilutamine” on lause „Lõikuris viilutatakse pätsid 13,5 mm paksusteks viiludeks” asendatud lausega „Pätsid viilutatakse lõikuris”.

Üheteistkümnendas lõigus „Röstimine” on lause „Viilud pannakse otse röstimisalustele ja röstitakse 12 minutit 200–210 °C röstimistemperatuuri ja 280–300 °C põletitemperatuuri juures” asendatud lausega „Viilud pannakse horisontaalselt röstimisalustele või küpsetusplaadile ja röstitakse 8–12 minutit 200–210 °C küpsetamistemperatuuri juures”.

Kaheteistkümnendas lõigus „Jahutamine ja pakendamine” on laused „Pärast röstimist pannakse viilud lattraamististele ja pärast täielikku jahtumist pakitakse kaitsepaberikihiga alumiiniumfooliumisse. Pakitud kuivikud pannakse väikestesse trükitud pappkarpidesse, mis seejärel pakitakse suurtesse kartongkastidesse. Toote kaal on 200 g, lubatud hälve –7 %.” asendatud lausega „Röstitud viilud pannakse võrestikule ja pakendatakse pärast täielikku jahtumist fooliumisse, millele on kinnitatud etikett, või trükitud fooliumpakendisse või eri kaaluga pappkarpidesse”.

Koonddokumendi punkti 3.4 sõnastust muudetakse vastavalt.

Punktis IV tehtud muudatuste põhjendused

Karlovy Vary soojaveeallika soola käsitleva taande väljajätu selgituseks teises lõigus vaata punktis V tehtud muudatuste põhjendusi.

Kuna kasutatud toorainete temperatuur ja segatud taina kogus ei ole alati sama, on muudetud andmeid, milles käsitletakse veetemperatuuri, fermentatsiooni, segamise kestust, taina temperatuuri ja taina seismise aega.

Seoses viilutamisega on välja jäetud viide viilu paksusele, sest see oleneb küpsetusvormi suurusest.

Kuna kasutatakse kaetud küpsetusvorme, on kerkimise puhul lisatud teave niiskuse kohta. Selleks et tainas saaks kaetud küpsetusvormides nõuetekohaselt kerkida, on vaja, et selle niiskusesisaldus oleks suurem.

Viilude ühesuguste mõõtmeta tagamiseks on oluline, et küpsetamiseks pannakse tainas suletud küpsetusvormidesse. Tänu küpsetusvaldkonna arengule on lisatud veel üks küpsetusmeetod – nimelt küpsetamine rootorahjus. Ahju täislaadimisel on temperatuur kõrgem, sest kasutusel ahjude küpsetusosasse veeauru sisselaskmisel väheneb temperatuur ligikaudu 10 °C võrra. Küpsetustemperatuuri on muudetud kaasaegsemate seadmete tõttu, mis töötavad tõhusamalt ja väiksema energiakuluga – on seega ökonoomsemad ja keskkonnasõbralikumad.

Viilutamise puhul on välja jäetud ettekirjutus viilude paksuse kohta, sest lõpptoote kvaliteet ei sõltu sellest näitajast.

Röstimisel kasutatakse nüüd ajakohasemaid ahjusid. Röstimislintidega ahjusid kasutatakse vaid väga harva; rootorahjudes on kasutusel röstimisplaadid. Röstimisaega on muudetud, sest see sõltub röstitavate kuivikute kogusest. Viide põleti temperatuurile on jäetud välja, sest lõpptoote kvaliteet sellest ei sõltu.

Pakendamise puhul on nüüd võimalik suurem varieeruvus, et oleks võimalik tarbijate eri nõudmisi arvesse võtta.

V. Seos piirkonnaga

Spetsifikaadi punkti 4.6 teise lõigu viimane lause „Toote kvaliteet on tingitud kohalike toorainete (Karlovy Vary vesi, Karlovy Vary soojaveeallika sool) kasutamisest ning kohalikust traditsioonist ja inimeste kogemusest” on asendatud lausega „Toote kvaliteet on tingitud kohaliku tooraine (Karlovy Vary soojaveeallika vesi) kasutamisest ning kohalikust traditsioonist ja inimeste kogemusest”.

Kolmanda lõigu esimene lause „Toode sisaldab Karlovy Vary soojaveeallika vett ja toode „Karlovarský suchar”special Karlovy Vary soojaveeallika soola” on asendatud lausega „Toode sisaldab Karlovy Vary soojaveeallika vett”. Kõnealuse lõigu viimases lauses on jäetud välja sõnad „Karlovy Vary soojaveeallika sool”.

Koonddokumendi punkti 5 sõnastust muudetakse vastavalt.

Punktis V tehtud muudatuste põhjendused

Algse tootespetsifikaadi koostamise ajal toodeti Karlovy Vary soojaveeallika soola erilise tehnoloogia (nanofiltreerimine) abil, mida enam ei kasutata. Karlovy Vary soojaveeallika soolal on nüüd muud näitajad, kuna seda toodetakse vahelduvalt ja muude meetodite abil. Seepärast on asjakohane asendada spetsifikaadis Karlovy Vary soojaveeallika soola ja selles sisalduvate koostisainete kasutamine Karlovy Vary soojaveeallika veega, ilma joogivee lisamiseta. See asendamine ei mõjuta toote maitset või muid omadusi.

KOONDDOKUMENT

„KARLOVARSKÝ SUCHAR”

ELi nr: CZ-PGI-0105-01344 – 15.6.2015

KPN ( ) KGT ( X )

1. Nimetus

„Karlovarský suchar”

2. Liikmesriik või kolmas riik

Tšehhi Vabariik

3. Põllumajandustoote või toidu kirjeldus

3.1. Toote liik

Klass 2.4. Leib, valikpagaritooted, koogid, kondiitritooted, küpsised ja muud pagaritooted

3.2. Punktis 1 esitatud nimetusele vastava toote kirjeldus

Tänapäeval toodetakse kahte sorti toodet „Karlovarský suchar”: „Karlovarský suchar”special ja „Karlovarský suchar”dietní.

Kuju: viilud, mis on lõigatud pätsist, mille korrapärane kuju vastab toote küpsetusvormile.

Välimus: ühtlaselt poorne, läbiküpsenud, puhas, krõbe, hästi kuivatatud; toode ei tohi olla kõrbenud ega sisaldada võõrkehi.

Värvus: kuldpruun, aga mitte tume.

Maitse: hõrk küps maitse; maitse ei tohi olla kibe, hapu ega muu võõra maitsega.

Lõhn: iseloomulik küpsetatud toodetele; toote lõhn ei tohi olla värskuse kaotanud ega võõra lõhnaga.

Füüsikalis-keemilised omadused:

Toote „Karlovarský suchar”special koostisosade miinimumkogused 100 g toote kohta

Kuivaine: minimaalselt 90 g

Valk: minimaalselt 10 g

Rasv: minimaalselt 1,7 g

Süsivesikud: minimaalselt 64,1 g

Energiasisaldus: 1 400–1 570 kJ

Toote „Karlovarský suchar”dietní 100 g koostisainete miinimumkogused

Kuivaine: minimaalselt 90 g

Valk: minimaalselt 10 g

Rasv: minimaalselt 1,5 g

Süsivesikud: minimaalselt 63,9 g

Energiasisaldus: 1 370–1 550 kJ

Toode lastakse turule fooliumpakendis, millele on kinnitatud märgis, või trükitud fooliumpakendis või eri kaaluga pappkarpides.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

„Karlovarský suchar”special : nisujahu, Karlovy Vary kuumaveeallika vesi, jahuparandaja, suhkur, vedel taimeõli, pärm, keedusool, kuivatatud munarebu.

„Karlovarský suchar”dietní : nisujahu, Karlovy Vary kuumaveeallika vesi, joogivesi, jahuparandaja, vedel taimeõli, pärm, keedusool.

Vesinikkarbonaati, väävlit, naatriumkloriidi sisaldava Karlovy Vary kuumaveeallika vee mineraliseerumine on 6,45 g/l ja mineraalide sisaldus 560–980 mg/l.

3.4. Tootmise erietapid, mis peavad toimuma määratletud geograafilises piirkonnas

Toote põhikoostisaine (Karlovy Vary kuumaveeallika vesi) on saadud määratletud geograafilisest piirkonnast. Toorainete töötlemine ja kõik tootmisetapid toimuvad määratletud geograafilises piirkonnas.

Toote „Karlovarský suchar” tootmisprotsess on järgmine:

Tainas valmistatakse ühe segamiskorraga. Pärast toorainete kaalumist segatakse üksikud koostisained tainaastjas veega. Seejärel töödeldakse koostisosad tööstusliku seguriga keskmiselt kõvaks tainaks, mis jäetakse seisma. Pärast seda, kui tainas on mõnda aega seisnud, vormitakse see jaguri abil määratud osadeks ja pannakse õlitatud küpsetusvormidesse lõplikult kerkima. Pärast kerkimist pannakse küpsetusvormis pätsid küpsetamiseks auruga korrusahju või rootorahju. Pärast küpsetamist kallutatakse pätsid vormist välja ja laotakse rataskärudele jahtuma. Seejärel lõigatakse pätsid lõikuriga viiludeks, mis pannakse röstimisalustele või küpsetusplaadile ja röstitakse. Pärast röstimist asetatakse viilud võrestikule ja pakendatakse pärast täielikku jahtumist.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toode tuleb pakendada tootmiskohas. Seda tehakse toote hapruse tõttu ja seepärast, et kuivik imab kergesti välisniiskust, aga ka selleks, et toote jälgitavust parandada.

3.6. Sellise toote märgistamise erieeskirjad, millele registreeritud nimetus viitab

Nimetus „Karlovarský suchar” peab olema pakendil nähtav. Märgistamise suhtes ei ole kehtestatud erieeskirju (nt asetus, tähtede kuju, värvus jne).

4. Geograafilise piirkonna täpne määratlus

Karlovy Vary piirkond, mis piirneb omavalitsusüksustega Karlovy Vary – Šemnice – Kyselka – Velichov – Ostrov – Hroznětín – Mezirolí – Stará Role – Karlovy Vary ning hõlmab neid.

5. Seos geograafilise piirkonnaga

Määratletud geograafiline piirkond on ajalooliselt seotud spaaturismi ning soojaveeallikate ja nende allikate veega. Karlovy Vary vesi on kuulus ja ainulaadne tänu Karlovy Vary soojaveeallikatele, mis on üks kuulsamaid ja paremini tuntud allikaid kogu maailmas. Asjaolu, et eespool nimetatud allikad voolavad välja just Karlovy Varys, on tingitud Karlovy Vary soojaveeallikate ümbruse maakoore murrangust ja suuremate lihete kokkupuutekohast.

Toode „Karlovarský suchar” on ainulaadne tänu oma mainele ja Karlovy Vary tootmispiirkonnas pikka aega talletatud tootmistraditsioonile, aga ka krõbeduse, kergesti seeditavuse ja toiteomaduste poolest.

Mitmete aastakümnete jooksul on tootjad selle toote valmistamisel kasutanud traditsioonilist meetodit, mida tuntakse üksnes punktis 4 esitatud määratletud geograafilises piirkonnas. Toodet „Karlovarský suchar” peetakse Karlovy Vary spaakultuuri ja -hoolitsuste ning mineraalvee kõrval iseloomulikuks kohalikuks eripäraks, mis aitab sealse spaa rahvusvahelist mainet tõsta.

Toode „Karlovarský suchar” sisaldab Karlovy Vary soojaveeallikate vett, mis peab olema värske. Karlovy Vary soojaveeallikate vesi parandab ja hõlbustab seedimist ja soolestiku imavust.

Põhjuslik seos Karlovy Vary ja toote „Karlovarský suchar” vahel on ajalooline side määratletud geograafilises piirkonnas kuivikutootmise ja tootmiseks vajaliku kohaliku mineraalvee olemasolu vahel. Karlovy Vary on tervisevete poolest kuulus spaalinn. Lisaks sellele on seal kohalike tootjate kogemustel põhinev toote „Karlovarský suchar” pikaajaline tootmistraditsioon. Kuivikut kasutatakse toitumiskavades, mis moodustab osa spaahoolitsustest.

Viide spetsifikaadi avaldamisele

(Määruse artikli 6 lõike 1 teine lõige)

http://www.upv.cz/dms/vestnik/vestnik_spolecny/2014/vestnik_50-2014.pdf#page=143

Horvaatia Vabariigi ametlik väljaanne nr 50, 10.12.2014, lk 143 jj.

(1) ELT L 343, 14.12.2012, lk 1.